«Нурым» и етIуанэ къыдэкIыгъуэр
НыбжьыщIэхэм я «Нур» журналым мы гъэм и етIуанэ къыдэкIыгъуэр дунейм къытехьащ. Ар къызэIуех Сочэ щекIуэкIа ЩIымахуэ Олимпиадэм теухуауэ Жыласэ Заур итха тхыгъэмкIэ.
«ЗэгъэщIапхъэщ» псалъащхьэм щIэту фыкъеджэнщ КIыщ Хьэзрэталий адыгэшым тригъэпсыхьа тхыгъэм. НыбжьыщIэхэр дихьэхынщ Сонэ Абдулчэрим итха «Зэныбжьэгъуищ» псысэм. Ар Iыхьэ цIыкIуищу зэхэтщ: «ХьэпIотI и хъыбар», «ХьэтIотI и хъыбар», «ХьэматI и хъыбар». «ЩIэблэ» Iыхьэм традзащ адыгэ щэнхабзэм, гъуазджэм дихьэх ныбжьыщIэ цIыкIухэм я сурэтхэр.
«Инэмыкъуэ» Iы- хьэм итщ Мэз Iэниуар, Къаныкъуэ Заринэ сымэ сабийхэм хуатха усэхэр.
Налшык зоопаркым щаIыгъ псэущхьэхэм, езы зоопаркым и лэжьэкIэм фыщагъэгъуазэ Мэлей ФатIимэ и тхыгъэмрэ абы щытраха сурэтхэмрэ. АдэкIэ тетщ Нэгъуей Беслъэн и IэдакъэщIэкI «Анэ» усэр.
Сухомлинский Василий итха «Псыхьэ кIуэнур хэт?» хъыбарыр Хьэту Пётр адыгэбзэкIэ зэридзэкIауэ мы къыдэкIыгъуэм итщ.
«Дэ къытхуатх» псалъащхьэм щIэту фыкъеджэнщ спортсмен ныбжьыщIэхэу налшыкдэс Къагъырмэс Аслъэн, Джэрмэншык щыщ Мэз Нодар, аруандэс Унэжокъуэ Елдар сымэ топ джэгуным ныбжьэгъу зэрызэхуищIам, абыхэм я япэ ехъулIэныгъэхэм тепсэлъыхьу Жыласэ Заур итха «Аслъэнрэ абы и ныбжьэгъухэмрэ» тхыгъэм. Мы псалъащхьэм щIэтщ Дзэлыкъуэкъуажэ щыпсэу, илъэс 14 зи ныбжь Къущхьэ Лорианнэ уэрэд дахэу зэрыжиIэм, ар дунейпсо мыхьэнэ зиIэ зэпеуэхэм зэрыщытекIуам Таз ФатIимэ щытепсэлъыхь «Вагъуэ цIыкIу» тхыгъэри.
Музыкэ театрым и артистхэр, ГъуазджэхэмкIэ Кавказ Ищхъэрэ институтым и студентхэр, «Нал цIыкIу» ансамблым и гъэсэнхэр щыджэгуу ПащIэ Рамед иджыблагъэ Налшык щигъэуващ теплъэгъуитIу зэхэт, адыгэ IуэрыIуатэм къытрищIыкIа «Ашэмэз и бжьамий» балетыр. ТекIужь Заретэ абы триухуа тхыгъэмрэ Мамий Руслан триха сурэтымрэ къивгъуэтэнщ журналым.
Театр гъуазджэрщ зытепсэлъыхьыр Таз ФатIимэ и IэдакъэщIэкI «Сабий театр» тхыгъэри. Абы фыхигъэгъуэзэнщ IутIыж Борис и цIэр зезыхьэ, Тхьэзэплъыж Ислъам къызэригъэпэща, зи ныб- жьыр мы гъэм илъэси 10 ирикъу, сабийхэм папщIэ ягъэлажьэ «ЦIыхубэ литературэ театрым» и IуэхущIафэхэм.
Удахьэх Налшык и 2-нэ лицейм и 4-нэ классым и еджакIуэ нэхъыфIхэм ящыщ Къардэн Зое ищIауэ «СурэтыщI ныбжьыщIэхэр» Iыхьэм традза сурэтхэм.
АдэкIэ ит псалъэзэблэдзыр Олимпиадэм тегъэпсыхьащ.
Мы къыдэкIыгъуэм и гъуджэм къощ Налшык къалэ щыщ футболист ныбжьыщIэ Къагъырмэс Аслъэн.
Абзуан Пщымахуэ.
